練功扶手，又或者叫練功扶把，係芭蕾舞上一種常用嘅練習用架生。一碌練功扶手會係一碌打橫嘅長條。喺用練功扶手嗰陣，一個練習芭蕾舞嘅人會一隻手掹住條扶手，再一路慢慢噉做出佢想練嘅舞步。噉樣做嘅用意在於，芭蕾舞當中有好多舞步都要求極強嘅平衡力，通常啲學生一開始嗰陣都唔夠平衡力獨力做出一個舞步，所以個老師就搵條扶手，俾佢哋試吓喺有嘢扶住嘅情況下做出個舞步先，等佢哋做到有咁上下熟先試吓要佢哋唔靠扶手做出個舞步。